Fico, Robert, predseda vlády SR (2024-05-02):
Ďakujem za otázku, vážená pani poslankyňa. Možno vás trochu prekvapím, ale začnem odpoveďou, ktorá sa týka nie európskych fondov, ale vojnou na Ukrajine, pretože aj toto bola téma rozhovoru s pani komisárkou Jourovou, pretože sme argumentovali, že tvrdá rétorika, ktorá prichádza voči slovenskej vláde, je spôsobená nielen tým, že na tom tvrdo pracuje slovenská opozícia, ale aj preto, že máme iné názory na vojnu na Ukrajine a uprednostňujeme mierové riešenie pred vojnou. Nedá mi, aby som nevyužil tento moment rozhovoru s pani komisárkou Jourovou a nereagoval veľmi jasne na informáciu, ktorá sa objavila pred možno tridsiatimi minútami vo všetkých slovenských médiách, a to bola informácia, ktorá sa týka vyhlásenia francúzskeho prezidenta Macrona, ktorý opätovne potvrdil, že nemôže vylúčiť nasadenie pozemných vojsk NATO na Ukrajine a to v prípade, že by došlo k prelomeniu bojovej línie medzi Ukrajinou a Ruskom. Ja si vážim pána francúzskeho prezidenta, ale chcem povedať veľmi jasne pred Národnou radou Slovenskej republiky: toto môže byť len bilaterálna záležitosť. Chápem, že francúzsky prezident zdôraznil aj potrebu žiadosti zo strany Ukrajiny, ale nech by nám došlo tisíc žiadostí, Ukrajina nie je členský štát NATO. Po druhé chcem povedať, že Slovensko s vojnou na Ukrajine nemá nič spoločné, a veľmi jasne odkazujem celému Slovensku, že nech nás žiada ktokoľvek o čokoľvek, noha slovenského vojaka neprekročí slovensko-ukrajinskú hranicu. Opakujem ešte raz, neprekročí. My nebudeme prispievať... (potlesk v sále), nebudeme prispievať k tomuto vojnovému šialenstvu, pretože dobre vieme, aká je momentálne situácia na Ukrajine, a suverénne vyhlásenia suverénnych politikov, určite pán Macron je suverénny politik, sú čisto záležitosťou Francúzska, ale nie Slovenska, ale považujem tieto vyhlásenia za vyhlásenia, ktoré sú možno tak akurát krokom k tretej svetovej vojne. Nechápem, prečo stále nechcú akceptovať fakt, že konflikt na Ukrajine nemá vojenské riešenie. Jednoducho nemá. A môžeme tam poslať všetky zbrane sveta, môžeme urobiť čokoľvek, nikdy nedosiahne sa taký vojnový výsledok, ako možno očakávajú niektorí predstavitelia západnej Európy a západného sveta. Pár slovami k pani Jourovej. Áno, je pravda, že toto stretnutie bolo vyvolané tým, že slovenská opozícia a protivládne médiá podkurujú pod kotol. Chodia do orgánov Európskej únie, do parlamentu, na Komisiu a priamo žiadajú Komisiu, aby pozastavila európske fondy Slovenskej republike, prípadne aby pozastavila vyplácanie finančných tranží, ktoré sa týkajú plánu obnovy. Môžete sa, páni z opozície, brániť, koľko chcete. Chodíte tam a robíte to, lebo viete, že to je podľa vás jediná cesta, ako poškodiť vládu Slovenskej republiky, ktorá by potom nemala k dispozícii dostatok finančných zdrojov na financovanie dôležitých projektov. Čo som povedal pani komisárke? Pani komisárke som povedal, že je veľmi nebezpečné, ak sa vyťahujú rôzne nástroje – či už ide o fondy, alebo plán obnovy – proti krajine, členskej krajine Európskej únie len preto, lebo má svoje suverénne postoje. My sme predsa boli svedkami v rokoch ´20 až ´23 hrozných vecí. Vykopávali sa ráno dvere a tu sedia ľudia, ktorí to zažili na vlastnej koži. A sa obraciam na Tibora, ktorý to zažil. Dokonca pred jeho domom boli novinári skôr, ako prišli policajti z NAKA. Takéhoto človeka bez akýchkoľvek dôkazov potom zadržali a bez akýchkoľvek dôkazov dali do výkonu väzby, kde ho držali celý rok. Nehovoriac o tom, že tohto človeka, samozrejme potom aj molestovali rôznymi prostriedkami, ktoré neboli pra... (Prerušenie vystúpenia časomerom.)